Karl Johan Fagerström

Karl Johan Fagerström (4. maaliskuuta 1751 Vähäkyrö – 15. huhtikuuta 1799 Tukholma) oli suomalainen juristi, valtiopäivämies ja pormestari.

Fagerströmin vanhemmat olivat rykmentinpastori Karl Fagerström (1718−1752) ja Katarina Nyholm. Hän pääsi ylioppilaaksi Turussa 1766. Fagerström opiskeli oikeustiedettä Turun akatemiassa valmistuen filosofian kandidaatiksi ja maisteriksi 1769. Hän oli auskultanttina Turun ja Vaasan hovioikeuksissa.

Fagerström toimi Vaasan läänin varalääninsihteerinä ja Vaasan hovioikeuden varanotaarina. Hän oli Vaasan pormestarina vuodesta 1779 ja Oulun pormestarina vuodesta 1788. Hän oli myös oikeusrevision sihteerinä Tukholmassa ja hän toimi syyttäjänä kuningas Kustaa III:n murhaajia vastaan pidetyssä oikeudenkäynnissä. Fagerström oli lisäksi yleisen valmistelukunnan ja valtiovelkakonttorin jäsenenä. Hän osallistui valtiopäiville 1786, 1789 ja 1792.

Fagerström oli naimisissa Beata Katarina Fahlénin (k. 1802) kanssa. Heidän poikansa oli Viipurin hovioikeuden hovioikeudenneuvos ja varapresidentti Anton Erik Fagerström (1786−1863).

Lähteet 

Suomalaiset juristit
Oulun pormestarit ja kaupunginjohtajat
Vaasan pormestarit ja kaupunginjohtajat
Vuonna 1751 syntyneet
Vuonna 1799 kuolleet